Albert Fritz afgedank | Maroela Media
Albert Fritz afgedank
Albert Fritz, die Wes-Kaapse LUR vir gemeenskapsveiligheid, is Dinsdag afgedank. (Foto: ANA)
Albert Fritz, LUR vir gemeenskapsveiligheid in die Wes-Kaap, het die trekpas gekry.
Alan Winde, Wes-Kaapse premier, het Dinsdag gesê hy het die besluit geneem om Fritz uit die provinsiale kabinet te verwyder nadat hy die finale verslag van adv. Jennifer Williams, wat 'n onafhanklike ondersoek na die bewerings teen Fritz gedoen het, ontvang het.
Fritz is in Januarie geskors weens bewerings van onder meer seksuele misbruik teen hom.
Williams se verslag is Sondagaand aan Winde oorhandig.
Sy het in die verslag onder meer bevind dat daar genoeg geloofwaardigheid is in die bewerings van seksuele wangedrag en drankmisbruik en dat daar ook genoeg bewyse is dat Fritz 'n omgewing geskep het wat bevorderlik is vir seksuele wangedrag deur hom, of om jong vroue seksueel uit te buit.
"Ek het die inhoud oorweeg en 'n vergadering met adv. Williams en ons eie regspan het gistermiddag plaasgevind. Ons het die verslag bespreek en het meer duidelikheid gevra," sê Winde.
"Nadat ek versigtig deur die verslag gewerk het, is dit duidelik vir my dat mnr. Fritz nie 'n geskikte persoon is om enige posisie in my uitvoerende raad te beklee nie. Hy is dus verwyder," sê Winde.
Die premier sê hy is woedend oor wat lyk na bevestigbare voorvalle van ernstige seksuele wangedrag deur Fritz, onder omstandighede wat opsigself onvanpas was. Dit word boonop vererger omdat die wandade glo gepleeg is deur iemand wie se plig dit was om jong mense en gemeenskappe te beskerm. "Dit is 'n skokkende skending van sy ampseed en die beginsels van ons konstitusionele demokrasie," sê Winde.
Hy sê dit is ook 'n herinnering dat geslagsgeweld op alle vlakke van die samelewing voorkom en dat almal – van president, tot premier, uitvoerende hoof, ma, pa, broer, suster of vriend, 'n rol het om te speel om dit te beëindig.
"Ons erken die dapperheid van die klaers wat na vore gekom het en groot angs moes deurmaak. Dit is belangrik dat die manier waarop die bewerings hanteer word, hulle nie ontmagtig nie."
Williams het in haar ondersoek gekyk na die bewerings van vier klaers wat Winde genader het. Die advokaat het uiteindelik altesame 18 getuies, wat die klaers insluit, uitgevra. Dit het ook onderhoude met Fritz en getuies wat hy benoem het, ingesluit.
Tydens die ondersoek het die getuies onder meer foto's, e-posse, video's, SMS-boodskappe en korrespondensie voorgelê wat oorweeg is.
Fritz het die geleentheid gehad om op die bewerings teen hom te reageer – hy het dit ontken – en het 'n opsomming van die bewerings teen hom en 'n stel algemene vrae wat uit die ondersoek gespruit het, ontvang. Hy het volledige antwoorde daarop verskaf.
Williams het bevind die "individuele klaers" se weergawe van gebeure stem heelwat ooreen, is heel moontlik en word op verskillende maniere gestaaf. Hoewel hul verhale verskil, is dit volgens Williams 'n aanduiding dat daar nie 'n sameswering teen Fritz is nie. Daar is wel ooreenkomste in die verskillende weergawes.
Williams het bevind die bewyse dui op 'n voortgesette kultuur van die seksuele objektivering van vroue wat in die departement werk, wat boonop in stand gehou is deur 'n onbetwisbare magsbalans. Sy ouderdom, magsposisie, politieke verbintenisse en geslag gee Fritz 'n magsvoordeel, maar hy "blyk onbewus te wees van die magsdinamika wat 'n rol speel in sy interaksie met jong vroulike interns of personeellede".
Winde sê dit lyk of daar genoeg bewyse is om 'n strafregtelike ondersoek teen Fritz van stapel te stuur en die premier sal vandag weer met die klaers vergader om sy steun te gee, sou hulle kies om aanklagte aanhangig te maak.
Die polisie het reeds 'n ondersoek aan die gang gesit, maar 'n klaer is nodig vir die ondersoek om te vorder. 'n Derde persoon kan nie namens 'n klaer strafregtelike aanklagte aanhangig maak nie en die deel van persoonlike inligting en besonderhede in die verslag – sonder die duidelike toestemming van die klaers – sal hulle ontmagtig.
Die klaers het tot dusver nie strafregtelike klagte aanhangig gemaak nie en het ook gevra om anoniem te bly.
"Ek gaan voort om die klaers aan te moedig om die polisie te vertrou en 'n strafregtelike ondersoek moontlik te maak en ek sal hulle die versekering gee dat ek hulle sal ondersteun," sê Winde.
Anroux Marais sal intussen as LUR vir gemeenskapsveiligheid waarneem tot die pos permanent gevul kan word.
Albert Fritz In die nuus
68-jarige dood op kleinhoewe aangetref
Drankmisbruik en seksuele wangedrag loop hand aan hand en persone wat hulle hieraan skuldig maak mag nie toegang kry tot die openbare sektor waar jong mense is werk. Albert Fritz moet sy kop in skaamte sak en ek hoop dat geregtigheid sal geskied, seksuele misbruik kan nie ongestraf verby gaan.
Welgedaan Mnr. Winde. Hoop ons president sien hoe dit veronderstel is om gedoen te word.
So sulke goed gebeur sowaar ook onder top politieke ampsdraers van die hoogheilige DA met hulle sogenaamde "skoon regering". Nou wonder ek net, gaan Fritz uiteindelik ook skotvry uit dié ding kom, of is dít net 'n voorreg vir die ANC?
Jy moet ingeteken wees om te stem5-12Jy moet ingeteken wees om te stem
Moenie gryp waar jy nie mag gryp nie. Vewag oor soe ses weke waaneer die krisis soe bietjie bedaar het sal Fritz iewers anders aangestel word teen 'n jaarlike salaris van R2 000 000. DA word nou net soos die ANC met sy kaders…..